<classify> MKURUGENZI Mtendaji wa Mamlaka ya Bandari nchini TPA, Deusdetit Kakoko amesema, bandari ya Tanga itaanza kupokea meli kubwa mwanzoni mwa mwezi Januari mwakani.Kakoko amesema hatua hiyo baada ya kukamilika kwa ujenzi wa gati namba moja katika bandari ya Tanga. Alisema bandari hiyo kwa sasa inahudumia meli kubwa kwenye nanga kutokana na eneo la gati ya bandari hiyo kuwa na kina kifupi.Kakoko ambaye alikuwa jijini Tanga kikazi na Uongozi wa Bodi ya Usimamizi wa Mamlaka ya Bandari amesema kuwa hatua ya kwanza ya utafiti wa udongo katika Bandari hiyo uliofanywa na Kampuni ya BICO Engineering ya Dar es Salaam umekamilika kinachofuata ni kuanza hatua ya ujenzi.Hatua ya kwanza imekwishakamilika kwa utafiti wa udongo wa gati mbili kwa lengo la kuongeza kina katika gati hizo, hatua inayofuata ni ujenzi wa gati namba moja ambao tunatarajia ujamilike mwezi Desemba mwaka huu na hadi kufikia mwezi Januari mwaka 2020 tutaanza kupokea meli kubwa, amesema.Sehemu kubwa ya ujenzi wa bandari hiyo ni fedha kutoka serikalini na hivyo kuanzia mwaka huu wa fedha tunatarajia kupokea fedha kwa ajili ya ujenzi, aliongeza.Alifafanua zaidi kuwa kuja kwa meli hizo katika Bandari ya Tanga kutapunguza msongamano katika bandari ya Dar es Salaam na pia kutafungua fursa za kibiashara na uchumi kwa wakazi wa mkoa wa Tanga.Kuanza kuingia kwa meli kubwa katika Bandari ya Tanga kutafungua fursa ya uchumi na biashara kwa watu wa Tanga, amesema.Mwishoni mwa mwaka jana wafanyabiashara na wadau wa gesi na mafuta kutoka nchini Uganda walitembelea bandari hiyo kuangalia uwezekano wa kuitumia kupitisha shehena ya mafuta.  <topic>: uchumi 